GENESI 15 NSO51 - Ka morago ga ditaba tšeo Lentšu la - Bible Search
GENESI 14 GENESI 16
Tumelo ya Aborahama
1Ka morago ga ditaba tšeo Lentšu la Morena le tletše Aborama ka pono, la re: Aborama, se boife. Kotse ya gago ke nna; moputso wa gago e tlo ba o mogologolo.
2Aborama a re: Mongaka, Morena, o tlo mphang? Hleng ke sepela ke se ne ngwana; mme moji wa bohwa bja ngwako wa ka e tlo ba Eliesere monna yo wa Damaseko. 3Aborama a buša a re: A ko bone, ge nna o sa ka wa mpha ngwana, bohwa bja ka bo tlo lewa ke motho e a tswaletšwego motseng wa ka.
4Bjale Lentšu la Morena la mo tlela la re moji wa bohwa bja gago ga se eo; bohwa bja gago bo tlo lewa ke e a tlo go tšwa mmeleng wa gago. 5Bjale Morena a mo ntšhetša ntle a re: Lelalela legodimong, o bale dinaledi, ge o ka kgona go di bala. Mme a re: Bana ba gago ba tlo ata ba etša tšona tšeo.
6Aborama a dumela Morena; mme Morena a mmalela tumelo yeo a re ke gona go loka.
7A bolela le yena a re: Ke nna Morena e a go ntšhitšego kua motseng wa Uri wa Kaladea, gore ke go nee naga ye, e be bohwa bja gago.
8Aborama a re: Morena, Mongaka, ke tlo tseba kang ge e tlo ba ya ka?
9Morena a re: Ntlišetše sethole sa nywaga e meraro, le pudi ya nywaga e meraro, le kgapana ya nywaga e meraro, le mokurwanyane, le leebana. 10Aborama a mo tlišetša tšona tšeo ka moka, a di pharoganya ka bogare, a bea ka go lebanya mphapa le mphapa; dinonyana tšona a se ke a di pharoganya. 11Gomme manong a theogela dinameng tšeo; mme Aborama a a raka.
12Ya re ge le dikela, Aborama a welwa ke boroko bjo bogolo, ge a phafoga a welwa ke tšhogo le leswiswi le legolo. 13Morena a bolela le Aborama a re: o tsebe ruri gore bana ba gago ba tlo diilela nageng e sego ya bona; ba tlo hlankela ba bangwe ba hlakišwa ba fetša nywaga e makgolo a mane. 14Fela, le setšhaba sona seo ba tlogo se hlankela, se tlo otlwa ke nna; ke mo ba tlogo boa le maruo a magolo. 15Ga e le wena, o tlo gorogela go botatago ka khutšo; o tlo bolokwa o tšofetše gabotse. 16Ba ba tlogo boela mono ke ba leloko la bone, ka gobane bjale molato wa Baamoro ga o ešo wa tlala.
17Ya re ge le diketše leswiswi le swere, gwa bonala sebešo se se thunyago muši, le serumula se se tukago; tša phatša ka mo gare ga dinama tšela. 18Ke lona tšatši le Morena a dirilego kgwerano le Aborama ka lona, a re: Bana ba gago ke ba file naga ye go tloga ka noka ya Egipita, go iša nokeng e kgolo noka ya Forate. 19Bakeni, le Bakenisi, le Bakadamoni. 20le Bahethe, le Bapherese, le Barefai. 21le Baamoro, le Bakanana, le Bagirigasi, le Bajebusi ke ba gafetše bana ba gago.